হবিগঞ্জ, ১৩ জুলাই (শীর্ষ নিউজ ডটকম): হবিগঞ্জের মাধবপুরে গাড়ি ছিতনাইকারী চক্রের মহিলাসহ ৪ সদস্যকে আটক করে পুলিশে সোপর্দ করেছে এলাকাবাসী। মঙ্গলবার রাতে তাদের পুলিশে সোপর্দ করা হয়। আজ বুধবার সকালে তাদেরকে হবিগঞ্জ আদালতে প্রেরণ করা হয়েছে।  জানা গেছে, মঙ্গলবার বিকেল ৫টায় গাজীপুর জেলার কোনাবাড়ী মাইক্রোস্ট্যান্ড থেকে সিলেট মাজারে যাওয়ার কথা বলে কালিয়াকৈর থানার আনোয়ার হোসেনের ছেলে পারভেজ আনোয়ার (২২) দিদার নামে এক যুবক ৫ হাজার টাকায়  (ঢাকা মেট্রো গ-১৩-৩৭০০) প্রাইভেটকারটি ভাড়া করে। গাড়ি ছাড়ার আগ মুহূর্তে তাদের সহযোগী আশুলিয়া থানার আমীর হোসেনের ছেলে ইমন হোসেন (১৯), ঘিওর থানার কিছমত আলীর ছেলে লালন মিয়া (২৫) ও পারভেজের স্ত্রী জেবুন্নাহার যুথীকে গাড়িতে উঠায়। রাত সাড়ে ১২টায় গাড়িটি তাদেরকে নিয়ে হবিগঞ্জের মাধবপুর উপজেলার ঢাকা-সিলেট মহাসড়কের শিবপুর এলাকায় পৌঁছলে চালক সিদ্দিক হোসেনকে পেছন থেকে লালন মিয়া বৈদ্যুতিক তার গলায় পেচিয়ে শ্বাসরোধ করার সময় চালক তার পাশে বসা পারভেজ আনোয়ারকে জাপটে ধরে ধস্তাধস্তি করলে গাড়িটি রাস্তার পাশের একটি গাছের সঙ্গে  ধাক্কা খায়। তাদের চিৎকারে এলাকাবাসী এগিয়ে এসে ড্রাইভার ও গাড়িটি উদ্ধার করে এবং ঘটনাস্থল থেকে ইমন হোসেন, লালন মিয়া, পারভেজ আনোয়ার, জেবুন্নাহার যুথীকে আটক করে। এ সময় দিদার নামে অপর ছিনতাইকারী পালিয়ে যায়। খবর পেয়ে তেলিয়াপাড়া পুলিশ ফাঁড়ির ইনচার্জ এসআই আতিকুর রহমান ঘটনাস্থলে পৌঁছলে আটককৃত ছিনতাইকারীদের পুলিশের কাছে সোপর্দ করে এলাকাবাসী। এ ঘটনায় চালক সিদ্দিক হোসেন বাদী হয়ে মাধবপুর থানায় মামলা দায়ের করে।  (শীর্ষ নিউজ ডটকম/প্রতিনিধি/ডিএইচ/সস/১৬.৫৯ঘ)